Hoe die kerk in die derde geloofsartikel die wonder van die heilige ontvangenis en geboorte van Christus bely | Vrye Gereformeerde Kerke in Suid Afrika
Hoe die kerk in die derde geloofsartikel die wonder van die heilige ontvangenis en geboorte van Christus bely
Heidelbergse Kategismus (Sondag 1-52) 14
HOE DIE KERK IN DIE DERDE GELOOFSARTIKEL DIE WONDER VAN DIE HEILIGE ONTVANGENIS EN GEBOORTE VAN CHRISTUS BELY.
Daardie wonder is aanbiddelik;
Daardie wonder is noodsaaklik;
Daardie wonder dra ryke vrug.
I Het die vorige vrae oor die geloofsartikels meestentyds met waarom begin, hier in Sondag 14 kom die leerling vir 'n wonder te staan wat hom direk laat vra: Wat beteken die woorde: Wat ontvang is van die Heilige Gees, gebore uit die maagd Maria. Indringend soek hy by sy leermeester die antwoord. Maar die leermeester maak dit vir hom nie gemaklik nie. Dis hoog heilige sake waaroor gespreek word. Ons kan dit direk in die antwoord raaksien: Dat die ewige Seun van God, wat waaragtig en ewig God is en bly, 'n ware menslike natuur uit die vlees en bloed van die maagd Maria deur die werking van die Heilige Gees, aangeneem het.
II Ja hierdie wonder is aanbiddelik. Die wonder is ook noodsaaklik. Die nuwe teologie verwerp die wonder omdat hulle dit onnodig ag. Waarom hou julle ortodokse belyers so met alle mag aan die wonder vas? So vra hulle vir ons. Waarom kan God nie verlos deur bloot die mens Jesus tot ons verlosser te heilig nie? Waarom kon Christus Josef nie langs sy moeder as vader he nie? Waarom is dit nodig dat Hy van die Heilige Gees ontvang is en uit die maagd Maria gebore, sonder dat Josef meegewerk het?
Ons kom nou by die laaste woorde van antwoord 35 waar die kerk van die reformasie die sondeloosheid van ons Heiland bely. In die sondae 3 en 4 het ons die realiteit van die erfsonde bely. Ons het uitgespreek dat ons almal in Adam geval het en God ons die sonde van Adam ons vader toereken. Almal staan ons skuldig aan die sonde van Adam, ons hoof in die verbond. Almal word ons in sonde ontvang en gebore. Daar by ons verwekking word ons aan die verrotte wortel van ons geslag verbind. Daarom se Paulus in Rom. 5: 12: "Deur een mens het die sonde in die wereld gekom en deur die sonde die dood, ...... omdat almal gesondig het. " En Job kla: "Wie kan rein uit onrein laat voortkom? Niemand nie! Wie kan voor die heilige God vryuit gaan? "